L-istati membri tal-UE jridu jagħmluha aktar faċli għall-konsumaturi biex iħallsu fil-ħwienet, u biex jagħmlu t-tranżazzjonijiet tal-kummerċ elettroniku disponibbli b'mod ġenerali, konvenjenti u sikur madwar l-UE. Illum, il-Kunsill adotta konklużjonijiet li jwieġbu għall-istrateġija dwar il-pagamenti bl-imnut għall-UE ppreżentata mill-Kummissjoni f'Settembru 2020. Fil-kuntest tal-innovazzjoni u d-diġitalizzazzjoni rapidi tal-ekonomija, il-konklużjonijiet jilqgħu l-istrateġija komprensiva stabbilita mill-Kummissjoni għall-iżvilupp ulterjuri tas-suq tal-pagamenti bl-imnut fl-UE. Il-Kunsill jagħti l-appoġġ sħiħ tiegħu għall-għanijiet ġenerali tal-istrateġija, bħall-iżgurar ta' suq tal-pagamenti bl-imnut kompetittiv u innovattiv fl-UE, il-promozzjoni tal-adozzjoni ta' pagamenti istantanji, u l-ħolqien tal-kondizzjonijiet għall-iżvilupp ta' soluzzjonijiet ta' pagament madwar l-UE biex titnaqqas id-dipendenza tal-UE fuq atturi globali maġġuri f'dan il-qasam. Il-Kunsill jenfasizza wkoll il-ħafna sfidi li għandhom jitqiesu meta jkompli jiġi żviluppat u regolat is-suq, bħall-inklużjoni finanzjarja, is-sigurtà u l-protezzjoni tal-konsumatur, il-protezzjoni tad-data u l-aspetti tal-ġlieda kontra l-ħasil tal-flus. Il-konklużjonijiet jistabbilixxu l-prijoritajiet dettaljati tal-Kunsill taħt l-erba' ''pilastri'' għall-azzjoni strateġika deskritta mill-Kummissjoni: l-indirizzar ta' kwistjonijiet relatati ma' soluzzjonijiet ta' pagament dejjem aktar diġitali u istantanji kwistjonijiet ta' innovazzjoni u kompetittività l-iżgurar tal-aċċess għal sistemi ta' pagament bl-imnut u infrastrutturi ta' appoġġ oħra, u l-interoperabbiltà tagħhom it-titjib ta' pagamenti ma' pajjiżi barra l-UE Il-Kunsill jagħti lill-Kummissjoni mandat politiku b'saħħtu biex tmexxi 'l quddiem inizjattivi f'dawn l-oqsma u biex tippreżenta proposti leġiżlattivi, fejn adatt, wara valutazzjoni tal-impatt dovuta. Dan jinkludi reviżjoni komprensiva tad-direttiva dwar is-servizzi ta' pagamenti biex jitqiesu l-iżviluppi fis-suq u l-isfidi li nqalgħu fl-implimentazzjoni tagħha. Konklużjonijiet tal-Kunsill dwar il-komunikazzjoni tal-Kummissjoni dwar ''Strateġija dwar il-Pagamenti bl-Imnut għall-Unjoni Ewropea'' Komunikazzjoni tal-Kummissjoni dwar ''Strateġija dwar il-Pagamenti bl-Imnut għall-UE'' Ara l-paġna tal-laqgħa